ประกาศกรมการขนส่งทางบก
ประกาศกรมการขนส่งทางบก
เรื่อง
หลักเกณฑ์และวิธีการทดสอบสมรรถภาพร่างกายเบื้องต้นของผู้สมัครเรียนขับรถ
พ.ศ. ๒๕๕๕[๑]
 

ตามที่ได้มีประกาศกรมการขนส่งทางบก เรื่อง
กำหนดหลักเกณฑ์และวิธีการทดสอบสมรรถภาพร่างกายเบื้องต้นของผู้สมัครเรียนขับรถ
ลงวันที่ ๒๘ มกราคม พ.ศ. ๒๕๔๘ ไว้แล้ว นั้น

โดยที่เป็นการสมควรปรับปรุงประกาศดังกล่าวให้เหมาะสมยิ่งขึ้น
อาศัยอำนาจตามความในข้อ ๒๒ (๔)
ของระเบียบกรมการขนส่งทางบกว่าด้วยการรับรองโรงเรียนสอนขับรถ พ.ศ. ๒๕๕๕ อธิบดีกรมการขนส่งทางบกออกประกาศไว้
ดังต่อไปนี้

ข้อ ๑ ให้ยกเลิกประกาศกรมการขนส่งทางบก เรื่อง
กำหนดหลักเกณฑ์และวิธีการทดสอบสมรรถภาพร่างกายเบื้องต้นของผู้สมัครเรียนขับรถ
ลงวันที่ ๒๘ มกราคม พ.ศ. ๒๕๔๘
บรรดาระเบียบ ข้อบังคับ ประกาศ
หรือคำสั่งอื่นใดในส่วนที่กำหนดไว้แล้วในประกาศนี้ หรือซึ่งขัดหรือแย้งกับประกาศนี้
ให้ใช้ประกาศนี้แทน

ข้อ ๒ ในประกาศนี้
การทดสอบสมรรถภาพร่างกาย หมายความว่า
การทดสอบปฏิกิริยาและการทดสอบสายตา
ผู้สมัคร หมายความว่า
ผู้สมัครเรียนขับรถหรือสมัครเข้ารับการอบรมกับโรงเรียนสอนขับรถที่กรมการขนส่งทางบกรับรอง

ข้อ ๓ โรงเรียนสอนขับรถต้องจัดให้มีการทดสอบสมรรถภาพร่างกายของผู้สมัครดังนี้
๓.๑ การทดสอบปฏิกิริยา ให้ทดสอบความสามารถในการเบรกเท้า ๓ ครั้ง
หากสามารถใช้เบรกได้ในระยะเวลาน้อยกว่าหรือเท่ากับ ๐.๗๕ วินาที
สองในสามครั้งให้ถือว่าผ่านการทดสอบ
๓.๒ การทดสอบสายตาให้ดำเนินการดังนี้
(๑) การทดสอบสายตาทางกว้าง ถ้าผู้เข้ารับการทดสอบสามารถมองเห็นทั้งด้านซ้ายและด้านขวา
เป็นมุมกว้างข้างละตั้งแต่ ๗๕ องศา สองในสามครั้ง ให้ถือว่าผ่านการทดสอบ
(๒) การทดสอบสายตาทางลึก ให้ทดสอบการมองเห็นในระยะ ๒.๕๐ เมตร ถึง
๓.๕๐ เมตร รวมสามครั้ง หากผลการทดสอบห่างจากจุดที่กำหนดไม่เกิน ๑ นิ้ว
สองในสามครั้ง ให้ถือว่าผ่านการทดสอบ
(๓) การทดสอบการมองเห็นสีที่จำเป็นในการขับรถ
ให้ผู้เข้ารับการทดสอบดูสีเขียว สีแดง
และสีเหลืองจากเครื่องทดสอบหรือแผ่นภาพทดสอบที่กรมการขนส่งทางบกกำหนดหรือให้ความเห็นชอบโดยอยู่ห่างจากเครื่องทดสอบหรือแผ่นภาพทดสอบในระดับสายตาระยะไม่น้อยกว่า
๓ เมตร และให้อ่านสีตามที่เจ้าหน้าที่กำหนดสีละสามครั้ง
หากอ่านได้ถูกต้องสองในสามครั้ง ให้ถือว่าผ่านการทดสอบ

ข้อ ๔ โรงเรียนสอนขับรถที่จะรับผู้สมัครเข้าเรียนหรือเข้ารับการอบรม
จะต้องปรากฏว่าผู้สมัครนั้นผ่านการทดสอบสมรรถภาพร่างกายตามหลักเกณฑ์ตามข้อ ๓ แล้ว
กรณีผู้สมัครไม่ผ่านการทดสอบ
ให้โรงเรียนสอนขับรถแจ้งผลการทดสอบเป็นลายลักษณ์อักษรให้ผู้สมัครทราบ

ข้อ ๕ ผู้สมัครที่ไม่ผ่านการทดสอบสมรรถภาพร่างกายตามข้อ
๓
สามารถยื่นคำขอพร้อมด้วยหลักฐานไม่ผ่านการทดสอบจากโรงเรียนสอนขับรถต่อสำนักงานขนส่งกรุงเทพมหานครพื้นที่
สำนักงานขนส่งจังหวัด หรือสำนักงานขนส่งจังหวัดสาขา
ไม่ว่าตนจะมีภูมิลำเนาอยู่ในเขตพื้นที่หรือไม่ เพื่อขอรับการทดสอบใหม่ได้
เมื่อได้รับคำขอและเอกสารหลักฐานครบถ้วนแล้ว
ให้สำนักงานขนส่งกรุงเทพมหานครพื้นที่สำนักงานขนส่งจังหวัด
หรือสำนักงานขนส่งจังหวัดสาขา ทำการทดสอบสมรรถภาพร่างกาย
หากผ่านการทดสอบให้ออกหนังสือแสดงการผ่านการทดสอบให้แก่ผู้นั้น

ข้อ ๖ ผู้ซึ่งผ่านการทดสอบสมรรถภาพร่างกายตามข้อ
๕ สามารถใช้ผลการทดสอบนั้นยื่นต่อโรงเรียนสอนขับรถเพื่อสมัครเรียนขับรถ
โดยให้ถือว่าผ่านการทดสอบตามข้อ ๓ แล้ว

ข้อ ๗ โรงเรียนสอนขับรถที่ประสงค์จะจัดให้มีการทดสอบสมรรถภาพร่างกายแตกต่างจากหลักเกณฑ์ตามข้อ
๓ ให้ขอรับความเห็นชอบเป็นรายกรณีไป


ประกาศ
ณ วันที่ ๑๒ กรกฎาคม พ.ศ. ๒๕๕๕
สมชัย ศิริวัฒนโชค
อธิบดีกรมการขนส่งทางบก







ปริยานุช/ผู้จัดทำ
๑๘ กันยายน
๒๕๕๕

ชาญ/ผู้ตรวจ
๒๖ กันยายน
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๔๐ ง/หน้า ๗๓/๑๔ กันยายน ๒๕๕๕